Document ID: 32006R0339

KOMISJONI MÄÄRUS (EÜ) nr 339/2006,
24. veebruar 2006,
millega muudetakse Euroopa Parlamendi ja nõukogu määruse (EÜ) nr 999/2001 XI lisa seoses elusveiseid ning veistelt, lammastelt ja kitsedelt pärinevaid saadusi käsitlevate impordieeskirjadega
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (1) eriti selle artikli 23 esimest lõiku,
ning arvestades järgmist:
(1)
Oma 2001. aastal avaldatud arvamustes, milles käsitleti veiste spongioosse entsefalopaatia geograafilist riski Brasiilias, Tšiilis, El Salvadoris, Nicaraguas, Botswanas, Namiibias ja Svaasimaal, jõudis juhtiv teaduskomitee järeldusele, et veiste spongioosse entsefalopaatia esinemine kõnealuste riikide karjades on väga ebatõenäoline. Sellest tulenevalt lisati kõnealused riigid nende riikide loetellu, mis on vabastatud teatavatest transmissiivset spongioosset entsefalopaatiat hõlmavatest kauplemistingimustest, mida kohaldatakse elusveiste ning veistelt, lammastelt ja kitsedelt pärit saaduste suhtes.
(2)
Oma 2005. aasta veebruaris ning augustis vastu võetud ajakohastatud arvamustes veiste spongioosse entsefalopaatia riski kohta teatavates kolmandates riikides jõudis Euroopa Toiduohutusamet järeldusele, et veiste spongioosse entsefalopaatia esinemine Brasiilia, Tšiili, El Salvadori, Nicaragua, Botswana, Namiibia ja Svaasimaa omamaistes karjades võib olla tõenäoline. Seepärast ei peaks kõnealused riigid enam olema vabastatud transmissiivset spongioosset entsefalopaatiat hõlmavatest kauplemistingimustest, mida kohaldatakse elusveiste ning veistelt, lammastelt ja kitsedelt pärit saaduste suhtes.
(3)
Seepärast tuleks määrust (EÜ) nr 999/2001 vastavalt muuta.
(4)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 999/2001 XI lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. veebruar 2006

Labels: 3
18
17
6